Greta Molander

Greta Molander, født Greta Gunhild Lovisa Ohlson, (født 23. august 1908 i Ystad i Sverige, død 22. mars 2002 i Sandefjord) var en svensk-norsk rallykjører, forfatter, illustratør og eventyrer.

Petrus på øya består av 50 stk. 1,5 sides epistler med illustrasjon om sine egne og ektemannen Kaare «Petrus» Barth sine hverdagslige gjøremål og betraktninger på hytta deres på øya Veierland utenfor Nøtterøy i Vestfold, der de bodde i 60-årene.

Liv og virke
Greta Molander vokste opp på farens hoteller i Ystad, Lund, Oskarshamn, Stockholm og Nyköping. Hun lærte å kjøre bil som 15-åring, og deltok første gang i et billøp i 1929 i en bil hun hadde lånt av sin far. I mars 1932 var hun nyskilt etter halvannet års ekteskap med den mye eldre Walter Molander, som var reklamesjef i Bonniers forlag. Han hadde kjøpt aksjer i hennes navn for rundt 500.000 kroner i Kreugers fyrstikk-konsern, en investering hun kunne leve godt og lenge på. Molander var om bord på cruiseskipet Gripsholm i Karibia da hun fikk nyheten om at Kreuger samme måned hadde skutt seg i Paris. Molander forstod at aksjene hennes var blitt verdiløse, og at hun faktisk stod på bar bakke. Alle fra bankierer til småsparere hadde tapt penger på Kreuger-krakket som slo beina vekk under Sverige, og Molander så ingen annen utvei enn å satse på bilkjøringen som en levevei.Kirsti Hovland: «Rally-Greta», Dagbladet 28. desember 1998 

I 1933 vant hun Sveriges rikspokaltävling sammenlagt i en Plymouth. Hun fikk dermed anledning til å delta i Rally Monte-Carlo i 1934 med samme bilmerke. Hun deltok i dette løpet flere ganger fram til andre verdenskrig, og i 1937 vant hun dameklassen. I 1949 kom Rally Monte-Carlo i gang igjen, og Greta Molander oppnådde flere gode resultater blant annet med bilmerket SAAB. Hun deltok senere i mange ulike billøp, i senere år også i Rally Monte-Carlos veteranklasse. Frem til 1973 deltok hun i 19 utgaver av Rally Monte-Carlo, og vant flere ganger «Damenes pokal».

Samtidig førte bilinteressen henne ut på lange reiser på en tid da dette var en uvanlig foreteelse. Bilturene resulterte i flere illustrerte reiseskildringer i form av bøker, blant annet Vi kör til klagomuren (1934) og Med Helga til Haifa (norsk utgave 1945).

I 1938 giftet Greta Molander seg med nordmannen Kaare «Petrus» Barth og flyttet til Norge. Fra 1958 til 1996 var hun og ektemannen spaltister i aviser og ukeblad. Et utvalg av deres felles petiter ble utgitt i de to bøkene Petrus og andre (1961) og Petrus på øya (1962). Molander og Barth skrev og illustrerte også barnebøker og oversatte bøker fra engelsk, blant andre av P. G. Wodehouse.

Greta Molander hadde hytte på øya Veierland utenfor Nøtterøy i Vestfold og bodde der i 1960-årene. Hun flyttet senere til Sandefjord, men tilbragte fortsatt mye tid på Veierland.

 Greta Molanders æresløp 
Et veteranbilløp for kvinnelige sjåfører ble etablert i 1997 under navnet «Greta Molanders æresløp». Billøpet går fra Hamar til Kongsvinger festning, via Sunne i Sverige, med flere stopp underveis. Statuttene fastsetter at bilene må være minst 30 år gamle, og klassifiseres da som «veteranbiler». Selv om sjåførene må være kvinner, er det åpent for mannlige kartlesere. I det første løpet, som fant sted i 1997, deltok 105 sjåfører i løpet, derunder Greta Molander selv i den samme bilen som hun hadde vunnet Rally Monte Carlo med 60 år tidligere.

Løpet blir arrangert av Greta Molanders Æresklubb, der Greta Molander var æresmedlem. Løpets motto er «Kjør slik at du trives!»

I 2023 ble Greta Molanders æresløp arrangert for 21. gang.

 Bibliografi 
Alle utgivelsene er illustrert av forfatteren Greta Molander, med tegninger og i noen tilfeller også med fotografier.
 1934: Vi kör til klagomuren 
 1942:  – fra øst til Mae West – (reiseskildring) – om hennes biltur gjennom Afrika
 1943: O-ko-le-hao (reiseskildring) – om reisen tilbake etter bilturen gjennom Afrika
 1945: Med Helga til Haifa (reiseskildring) – om en biltur fra Marseille til Haifa
 1948: Yam sing (reiseskildring) – om en reise med Braathens SAFE til Asia og tilbake
 1948: Sissel (ungdomsbok) – om femtenåringen Sissel som drømmer om å dra til Hollywood for å bli filmstjerne, men havner i Sverige og løser en kriminalgåte
 1949: Sissel og nattergalene (ungdomsbok) – frittstående fortsettelse av ungdomsboken fra 1948
 1950: Tuppa (bildebok), Damm & søn a.s.
 1959: Ekspedisjon Oskar (reiseskildring)
 1960: Moro i Mexico (reiseskildring)
 1961: Petrus og andre – samling av petiter tidligere publisert i Aftenposten
 1962: Petrus på øya – om dagliglivet på Veierland 
 1970: Glad og lett – om ulike metoder for å gå ned i vekt
 1979: 10 små reiser (reiseskildringer)

 Referanser 

 Litteratur 
 Elsebeth Danielsen: Greta Molander – et liv i førersetet, biografi, Cappelen Damm 2008

 Eksterne lenker 


  Litt mer om Greta Molander 

Kategori:Norske rallyførere
Kategori:Norske sakprosaforfattere
Kategori:Svenske rallyførere
Kategori:Personer fra Ystad
Kategori:Veierland